**Z A P I S N I K**

**SA 13. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 7. prosinca 2022.

13. sjednica Gradskog vijeća Grada Ivanić-Grada održana je dana 7. prosinca 2022. godine s početkom u 16,00 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – Viša stručna suradnica za poslove Gradskog vijeća i Gradonačelnika

Prisutni članovi Gradskog vijeća:

Željko Brezovečki Brzi, Slaven Barišec, Irena Fučkar, Ivica Kozjak, Lovorko Matković, Mirna Češković, Milica Piličić, Miljenko Šimunović, Tibor Vuković, Renato Mikac, Mladen Prelec, Maja Krnjević

Odsutni: Željko Pongrac, Krešimir Ceranić, Kristijan Škarica

Ostali prisutni:

1. Javor Bojan Leš – gradonačelnik Grada Ivanić-Grada
2. Tomislav Cuvaj – zamjenik gradonačelnika Grada Ivanić-Grada
3. Marina Šiprak – privremena pročelnica Upravnog odjela za lokalnu samoupravu, pravne poslove i društvene djelatnosti
4. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
5. Tamara Mandić – pročelnica Upravnog odjela za financije i proračun
6. Tomislav Abramović – viši stručni suradnik – komunalni redar
7. Matea Rešetar – viša stručna suradnica za poslove Gradskog vijeća i Gradonačelnika
8. Sanja Mahovlić Vučinić – direktorica trgovačkog društva Razvojna agencija IGRA d.o.o.
9. Vjekoslav Broz – rukovoditelj Poslovne jedinice trgovačkog društva Vodoopskrba i odvodnja Zagrebačke županije d.o.o. Ivanić-Grad
10. Dario Kezerić – zapovjednik Javne vatrogasne postrojbe Grada Ivanić-Grada
11. Maja Rodić Škondro – ravnateljica Dječjeg vrtića Roda
12. Marina Čalušić – ravnateljica Dječjeg vrtića Ivanić Grad
13. Pero Krnjaić – predstavnik srpske nacionalne manjine
14. Kristjan Tomaj – predstavnik albanske nacionalne manjine
15. Obiteljski radio Ivanić d.o.o.

Predsjednik Gradskog vijeća g. Željko Pongrac je zbog svoje odsutnosti sukladno članku 18. Poslovnika Gradskog vijeća Grada Ivanić-Grada (Službeni glasnik Grada Ivanić-Grada, broj 02/21) odredio da će ga u obnašanju predsjedničke dužnosti na 13. sjednici Gradskog vijeća Grada Ivanić-Grada dana 07. prosinca 2022. godine zamijeniti prvi potpredsjednik Gradskog vijeća, g. Željko Brezovečki Brzi.

Prvi potpredsjednik Gradskog vijeća, g. Željko Brezovečki Brzi – otvorio je 13. sjednicu te konstatirao kako je sjednici od ukupno 15 prisutno 10 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 10 glasova za jednoglasno usvojen zapisnik sa 12. sjednice Gradskog vijeća Grada Ivanić-Grada.

Gradsko vijeće jednoglasno je sa 10 glasova za usvojilo sljedeći

**D N E V N I R E D :**

1. **Aktualni sat**
2. **Razmatranje Izvješća o ostvarivanju Godišnjeg plana i programa rada te Financijskog izvješća Dječjeg vrtića Roda za pedagošku godinu 2021./2022 i donošenje Zaključka o prihvaćanju istog**
3. **Razmatranje** **Izvješća o ostvarivanju Godišnjeg plana i izvedbenog programa rada te Financijskog izvješća Dječjeg vrtića Ivanić Grad za pedagošku godinu 2021./2022. i donošenje Zaključka o prihvaćanju istog**
4. **Razmatranje Financijskog izvješća i Izvješća o poslovanju Javne vatrogasne postrojbe Grada Ivanić-Grada za 2021. godinu i donošenje Zaključka o prihvaćanju istog**
5. **Razmatranje Financijskog izvješća i Izvješća o poslovanju Zajednice tehničke kulture Grada Ivanić Grada za 2021. godinu i donošenje Zaključka o prihvaćanju istog**
6. **Razmatranje prijedloga i donošenje Odluke o izmjenama Odluke o ustrojstvu upravnih tijela Grada Ivanić-Grada**
7. **Razmatranje prijedloga i donošenje Odluke o izmjenama Odluke o gradskim porezima Grada Ivanić-Grada**
8. **Razmatranje prijedloga i donošenje Odluke o prijenosu ulaganja i prava vlasništva nad nefinancijskom proizvedenom dugotrajnom imovinom Dječjem vrtiću Ivanić Grad**
9. **Razmatranje prijedloga i donošenje Odluke o davanju suglasnosti Javnoj vatrogasnoj postrojbi Grada Ivanić-Grada na ulaganje u poslovni prostor društvenog doma Preko na otoku Ugljanu temeljem ugovora o zakupu poslovnog prostora**
10. **Razno.**

Rad prema utvrđenom dnevnom redu.

1. **TOČKA**

Gđa. Maja Krnjević – prvo pitanje odnosi se na trenutnu situaciju u centru grada Ivanića, a referirat ću se na subotu gdje je doista bilo, ne znam postoji li termin, a da ne zvučim pregrubo, kakva je bila situacija sa božićnim sajmom i voznim parkom koji se tamo parkirao. Dakle, svi prilazi su bili zatvoreni automobilima, na nogostupu su bili parkirani automobili, uz nogostup, što je na kraju rezultiralo blatnim brazdama i onečišćenjem samog nogostupa da ja zaista ne znam kakvog to smisla ima i ako naši građani nisu u stanju poštivati nekakva pravila građanska onda molim i komunalnog redara i sve one službe koje su za to nadležne da konačno poduzmu nešto jer to više nema nikakvog smisla. Dakle, imali smo Bučijadu, imali smo različite manifestacije, ali ovo što je bilo u subotu to nije bilo nikad. Ja vas molim, tu je gospodin Abramović, da po tom pitanju nešto poduzme. Isto tako kad je u pitanju centar grada, odnosno stari Ivanić Basaričekova ulica od donjeg dijela od DM-a prema gore je konstantno zatrpana automobilima koji su parkirani ili s lijeve ili s desne strane kod onih srušenih objekata. Znam da su to privatne parcele, ali parkirajući se tamo nanose blato posebno sada dok je kiša po cesti. Dakle ne može se uopće normalno hodati, mi živimo u centru grada kao da smo na nekakvoj livadi. Dakle po meni, i u ime svih građana i građanki grada Ivanić-Grada to je doslovce nedopustivo. Molim da po tom pitanju se nešto poduzme. Slijedeće pitanje odnosi se na gospodarstvo Grada Ivanića i tu ću zamoliti odgovor na pitanje što se planira u 2023. godini odnosno koje nam investicije dolaze u Ivanić obzirom da jedan dio građana vrlo rado bi svoja radna mjesta u Zagrebu, Karlovcu, neki čak rade i na udaljenijim pozicijama kao što je recimo Varaždin zamijenili sa radom u Ivaniću. Njihovo pitanje je što se poduzima po pitanju privlačenja investicija u grad Ivanić i da li je nešto na pomolu već u 2023. godini. Dalje, pitanje koje sam postavila na prošlom vijeću odnosilo se na slobodne aktivnosti u vrtićima da li postoji šansa da se tu malo pomogne roditeljima obzirom da je cijena takva kakva je i da inače ekonomska situacija u državi Hrvatskoj takva kakva je i da je zaista ljudima koji imaju po dvoje ili troje djece teško podnositi taj financijski pritisak cijene vrtića. Svjesni smo toga da ne može trenutno biti manje pa da li se bar može u dijelu slobodnih aktivnosti nešto poduzeti, da li se to može staviti u proračun za slijedeću godinu da se taj dio malo rastereti roditelje, a da djeca idu na različite aktivnosti koje jesu. Slijedeće pitanje odnosi se na korištenje parkirnih mjesta i parkirališnih mjesta u gradu Ivaniću i zanima me da li se razmišlja i ako da kada će se krenuti sa naplatom parkiranja. Svjedoci smo svakodnevno, posebno oko Doma zdravlja, posebno oko Naftalana, a da ne govorim i o uskom centru grada Ivanića da je to auto na autu. Svi smo mi građani ovog grada i činjenica je da se svi vrlo dobro poznajemo pa isto tako i znamo tko gdje stanuje manje-više i zbilja nema smisla da netko tko živi 50 metara od mjesta na koje ide ide s automobilom. S druge strane tu trebamo voditi računa i biti eko grad i voditi računa o zagađenju pa prema tome postoji više razloga zašto ne bismo trebali koristiti automobile. Pitanje je da li se po tom pitanju nešto planira poduzeti. Zadnje pitanje, održavanje školskih igrališta, odnosno općenito igrališta u gradu Ivanić-Gradu. Koliko često ih se obilazi, vidimo da su neka popravljena, pa je onda opet nešto potrgano. Kako provesti nadzor nad tim i kako štititi imovinu Grada, tu je kolega Brezovečki jednom prilikom imao neki prijedlog koji ja nisam podržala jer radilo se o znakovima koji bi se postavili. Mislim da trebamo apelirati i na onaj dio koji sam isto na prošlom vijeću spominjala, imamo Vijeće za prevenciju, znači to Vijeće za prevenciju može osim onih stvari koje smo prošli put spominjali staviti i taj nekakav edukativni dio mladih ljudi da ne devastiraju ono što je njihovo. Vandalistički ispadi su samo rezultat ukupnog nezadovoljstva naših mladih ljudi, ali na žalost osim kafića i nemaju neka mjesta za izlaske. Pa i po tom pitanju da li se razmišlja o tom da im se da na korištenjem, da im se daju nekakvi prostori osim onog što već imamo po nekakvim udrugama ili organizacijama što sportskim, što nekim drugim. Dakle, treba razmišljati u tom smjeru, pa evo zanima me za 2023. godinu da li po tom pitanju ima kakvih već naznaka da će se nešto raditi. I još jedna stvar, ja bih zamolila obzirom da prošli puta nismo stigli postaviti sva pitanja koja smo mislili, a bio je prisutan direktor Vodoopskrbe i odvodnje da ga pozovete na sjednicu našeg vijeća kako bismo mogli dobiti od relevantne osobe odgovore na pitanja koja nas zanimaju.

Gradonačelnik – prvo i drugo pitanje, prvo pitanje parkiranje centar grada, Basaričekova ulica, parkiranje oko Doma zdravlja i sve ostalo, subota, definitivno se slažem da građani ne poštuju pravila, ne poštuju znakove i da se parkiraju tamo gdje se ne bi smjeli parkirati. U tom smislu znam da Policijska postaja je nešto poduzimala, pogotovo oko Doma zdravlja u zadnje vrijeme da su bili izuzetno aktivni i pozivam ih evo i da se dalje aktivno uključe u dovođenje u red rekao bih tog problema grada i to je nešto definitivno za što je nadležna Policijska postaja, naravno za parkiranje na zelenim područjima, nadležan je komunalni redar. Također tu evo pozivam i vas s obzirom da živite u starom gradu, da ste to uočili, da uzmete svoje mobitele u ruke i poslikate automobile i pošaljete komunalnom redarstvu i mi ćemo po tome tada i postupiti, komunalni redar će postupiti, to je nešto što smo mi uveli u Grad, znači i Vi možete reagirati, ne samo evo ovdje kroz medijski istup nego konkretno posnimite situacije kad je auto na zelenoj površini, pošaljite komunalnom redaru tu fotografiju i komunalni redar će postupiti po tome. Ja, nije da branim komunalnog redara ali na neki način pretpostavljam da nije bio u subotu popodne možda tamo prisutan i nije izreagirao. Imamo jednog jedinog komunalnog redara u Gradu što je sigurno i premalo za naš grad i na tom području treba i poraditi, očito smo prevelika površina i područje za samo jednog komunalnog redara, a inače se u načelu slažem sa svime što ste rekli. Što se tiče gospodarstva Grada Ivanić-Grada moram opet ustvrditi da što se tiče svih pokazatelja naših po broju zaposlenih, nezaposlenih, novih radnih mjesta, nikad bolja situacija nije bila, po broju poreznih prihoda i svega ostaloga. Naravno da Grad nije taj koji će otvarati radna mjesta, Grad je prvenstveno taj koji stvara uvjete za to u okviru svojih mogućnosti mi to radimo aktualno i stalno i koliko znam i otvaraju se nova radna mjesta i nikad nije bilo više zaposlenih nego što je to danas. U tom kontekstu nadam se da će tako ostati i u budućem razdoblju koje je ispred nas. Nema razloga da ne bude. Što se tiče svega što poduzimamo po tome možemo vam još i pisano odgovoriti u pisanom obliku da imate punu informaciju. Što se tiče slobodnih aktivnosti u vrtiću to će vam odgovoriti ravnateljica vrtića na koji način je vrtić organiziran i što nudi i za koje novce našim roditeljima. Sigurno je da je cijena vrtića danas viša nego što je bila prošle godine. Cijenu vrtića smo morali podići radi ekonomske isplativosti i održivosti samog vrtića to smo već komentirali. Momentalni troškovi Dječjeg vrtića na godišnjoj razini su nešto veći od 12 milijuna kuna. Oni su prije nekakvih osam godina bili 6,5 milijuna kuna, povećali smo kapacitet vrtića za deset odgojnih skupina, deset grupica je danas više nego što je bilo prije sedam godina, pa puta dva zaposlenika, pa puta sve ostalo, također se sam odgoj vrtića odvija u dvije nove zgrade što se prije nije odvijalo, tu su troškovi održavanja toga. Sufinanciramo i jedan privatni vrtić, a pred nama je izgradnja dva nova vrtića, otvaranje još deset novih skupina koje ako se popune ne moram niti reći koliki će to biti onda trošak. Naša procjena je da će sa 12 milijuna trošak samo vrtića porasti na možda i 16 milijuna i jasno da Grad ne može u potpunosti sve to financirati, li opet financira gotovo 70% realne cijene vrtića i danas se financira možda nešto manje od 70% same cijene vrtića podnosi Grad, odnosno proračun Grada Ivanić-Grada kojeg građani ovog grada pune. Tako da je to situacija takva kakva je, a o tome ćemo vjerojatno još raspravljati, ali dobit ćete i pisani odgovor na to što nudi naš vrtić kroz dopunske aktivnosti i slobodne aktivnosti i kolike su cijene. Igrališta koja su u vlasništvu Grada održava Komunalni centar, manje ili više uspješno, ali mislim da dosta dobro. Obnavljana jesu u centru grada, Sportski park također održava Grad. Ona igrališta koja su u vlasništvu osnovnih škola održavaju same osnovne škole i Županija. Sam izgleda današnji uopće sportskih terena, sportskih parkova, igrališta u odnosu na ono što je bilo nekad mislim da je stvarno neusporedivo. Da može uvijek biti bolje, vjerojatno može. Pošto puno više toga ima danas nego prije onda su sasvim sigurno i sami zahtjevi u održavanju veći. Ako imate konkretno neko igralište koje treba ili koje je u izuzetno lošem stanju i za koje mislite da treba nešto na njemu napraviti, korigirati, obratite se konkretno sa lokacijom gdje je problem pa ćemo reagirati. Što se tiče naplate parkinga o tome se je raspravljalo i vjerojatno je to no što nas u budućnosti čeka ali za iduću godinu nije predviđeno. Što se tiče direktora Vodoopskrbe i odvodnje evo tu je gospodin Broz, pretpostavljam da i njemu možete postavljati pitanja, a i mene je iznenadilo evo na prošloj sjednici kolega Prelec ili netko drugi je i meni postavio pitanje, nakon toga iza mene 15-20 minuta je došao direktor pa se nije sjetio pitat to isto pitanje, radilo se o vodomjerima i da li je moguće očitavanje daljinski vodomjera za vodu.

g. Renato Mikac – gradonačelnik je spomenuo zapošljavanje, otvaranje radnih mjesta, sada me zanima koja radna mjesta i po kojim kriterijima.

Gradonačelnik – nisam shvatio pitanje, što je kolega Mikac htio reći. Nemam ja evidenciju o tome, ja mogu reći samo po brojkama što se tiče Zavoda za zapošljavanje koliko je ljudi nezaposleno danas, koliko je bilo prije godinu dana, dvije ili tri. Oni imaju ukupni broj zaposlenih ili nezaposlenih, tako da ne znam kako bih odgovorio na to Vaše pitanje koje radno mjesto i gdje jer te podatke Grad ni gradska uprava nemaju, mi ne raspolažemo sa njima.

g. Željko Brezovečki Brzi – prvo pitanje, nigdje nema naziva niti na jednom našem mostu u Ivanić-Gradu na rijeci Lonji kako se on naziva i da se ta rijeka zove Lonja dok se recimo na potoku Žeravincu nalazi naziv. Ako je moguće kada budemo obnavljali table ako možemo onda postaviti i ispred rijeke Lonje bar na prijelazima preko mosta naziv rijeke Lonje. Pitanje dva, znam da mali drveni most nije u nadležnosti Grada Ivanić-Grada već Specijalne bolnice Naftalan, međutim događa se evo kroz protek vremena drvene daske koje su postavljene na podnom dijelu su se jednostavno izbočile, točnije zbog vlage su se izvitoperile i neki dan je pala jedna umirovljenica. Da e to ne bi događalo molio bih vas da ispred Grada uputite jedan dopis prema ravnatelju Naftalana i druga stvar je da nije osvijetljen. Most na dva dijela ima staklene plohe kroz koje se može vidjeti rijeka Lonja međutim ne svijetli po noći, a i ne bi škodilo malo laka da se obnovi jer sve je zapušteno. Ako je moguće ispred Grada da uputimo jedan dopis pa da se proba prije zime, prije snijega to sanirati jer dok padne snijeg itekako se neće vidjeti dvije izbočene daske. Treće pitanjem, pitao sam prije pola godine o stupovima, rasvjetnim tijelima koji osvjetljavaju Jalševec, to se odnosi na prve tri kuće u Jalševcu, nalazi se rasvjeta koja zapravo osvjetljava privatne parcele ili točnije dvorišta od tih ljudi u kojima se nalaze stupovi. Nakon 6 mjeseci je Elektra došla i zakopala i stavila tri betonska stupa, međutim prošlo je sada već tri mjeseca i nitko nije izmjestio sa drvenog stupa na te nove stupove koji su napokon izmješteni na onu lokaciju koja bi trebala biti, a to je uz rub ceste da može osvjetljavat se nogostup. Nadam se da nećemo čekati sada dodatnih šest mjeseci jer onda će reći da u zimskom periodu kad je led i snijeg nisu u mogućnosti montirati lampe pa bih molio Grad da uputi dopis prema onima koji to izmještaju da prije zime se te lampe ili nove žarulje prebace na ove krasne betonske stupove koji prazni tamo stoje već tri mjeseca. Četvrto pitanje se odnosi na spomenik koji je ovdje kod Spomen doma Alojz Vulinec podignut poginulim braniteljima iz II. svjetskog rata, netko je iščupao i stup, a tablu je otuđio, ako može kada budemo prvi puta obnavljali nove table da se ponovno zakopa taj stup i da se stavi ime kakvo je i bilo. Peto pitanje, nogostup kod kućnog broja 6 u Vulinčevoj presječen je i stavljen je šljunak pa kada ćemo nešto asfaltirati da komunalni redar ako može otići na lice mjesta pa da prvom prigodom kada se bude asfaltiralo da probamo i to asfaltirati da ne stoji šljunak.

Gradonačelnik – manje-više su pitanja takva da nemam neki posebni odgovor osim da primamo na znanje sve ono što ste vi vidjeli da nije u redu ili da su nekakve manjkavosti u komunalnoj infrastrukturi Grada da je to danas kao pitanje zabilježeno i da ćemo jedno po jedno vidjeti šta se na terenu dešava, a u vezi drvenog mosta vezano na Naftalan to smo već i uputili dopis pa ga možemo i ponoviti, a rasvjeta Jaalševac, spomenik i nogostup kod broja 6 ćemo Vam odgovoriti u pisanom obliku. Kad bude riješeno.

1. **TOČKA**

Gđa. Maja Rodić Škondro – ukratko, što se tiče Financijskog izvješća za 2021. godinu vrtić je ostvario ukupne prihode u iznosu 883.070,00 kn. Ukupno od toga od Grada smo dobili 521.285,00 kn, od roditelja je bio iznos 355.842,00 kn i za dijete iz Općine Dubrava 4.680,00 kn. Od toga su rashodi bili u visini 849.238,00 kn, materijalni troškovi su iznosili 326.345,00 kn, troškovi osoblja 342.967,00 kn, trošak amortizacije 113.539,00 kn, a ostali poslovni rashodi 46.265,00 kn. Dugotrajna imovina je na dan izvještavanja iznosila 425.281,00 kn, a nematerijalna imovina koja se sastoji od ulaganja u tuđu imovinu 331.344,00 kn. Dugoročne obveze prema bankama i drugim financijskim institucijama na dan izvještavanja iznosili su ukupno 336.629,00 kn.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Izvješća o ostvarivanju Godišnjeg plana i programa rada te Financijskog izvješća Dječjeg vrtića Roda za pedagošku godinu 2021./2022.**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

gđa. Marina Čalušić – jučer je bio Odbor za financije kojem smo sve razložili i mislim da ne bih sada čitala vam brojke. Osvrnula bih se na godišnje izvješće i na neke bitne aktivnosti, odnosno naša postignuća. Ove godine i već par godina u ERAZMUS projektima i četiri projekta paralelno smo radili. Moram reći da smo taj jedan projekt implementacija kulturno umjetničkih sadržaja u kurikulum vrtića završili uspješno, da nam je bodovanje i disimilacija bila s maksimalnim brojem bodova što smo ostvarili dodatno dobit od 6180 EUR-a što znači da ta sredstva sad pripadaju isključivo Dječjem vrtiću i s tim sredstvima možemo ulagati u opremu, da li didaktiku ili elektroničku opremu. Prošla godina je bila vrlo stresna zbog korone koja je i dalje bila prisutna u vrtiću. Organizacijski je bilo vrlo teško organizirati zamjene zbog bolovanja odgajatelja. Broj djelatnika se znatno povećao, sada smo na 92 djelatnika što znači da stvarno koštamo u proračunu jako puno Grad, ali prati nas Grad, i zato je ta cijena vrtića, o kojoj stalno čujem da se spominje ovdje na Gradskom vijeću, je bila neminovna jer je poskupjelo sve, svi troškovi vrtića, svi troškovi nabave namirnica, svih potrebnih materijala da bi vrtić funkcionirao. Htjela bih reći da smo uveli dodatne programe o kojima sam čula pitanje. Oni su već godinama s tim da ih svake godine dopunjavamo i uspjeli smo realizirati dodatne programe, odnosno poslati naše odgajatelje na edukacije da bi mogli ostvarivati programe da bi obogatili naš program desetsatni kurikulum što znači da smo uveli sportski program gdje smo educirali naše odgajatelje, četiri odgajatelja koji mogu samostalno voditi kineziološki program, ne moramo vanjske suradnike plaćati, znači kraći njemački, dramsko scenski, etno tradicijski koji su zaživjeli gdje smo mogli vidjeti na proslavi 70 godina vrtića gdje je nastupao etno tradicijski program sa vrlo lijepim programom da su nas tražili čelnici da i mi nastupamo. Znači ti programi nisu stvarno cijena nije pretjerana, 120,00 kn su svi programi osim sportskog 140,00 kn, što smatram da stvarno nije puno jer svi programi koje roditelji znam da plaćaju izvan vrtića koji su u organizaciji nekih sportskih udruga ili nekih drugih klubova koštaju puno više, minimalno 200,00 kn, a možda i više, ono što ja znam, možda netko drugi ima neku drugu informaciju. Mislim da i naši odgajatelji koji rade taj program, oni ga rade izvan radnog vremena, znači ne rade ga u sklopu svog osam satnog radnog vremena nego nakon, i pripremu i sve, a za to su stvarno minimalno plaćeni. Znači, nekakvih 550,00 kn bruto je stvarno malo jer bilo koji vanjski suradnik da vam vodi takav program bi naplatio to puno više. Ovo je ukratko, s obzirom da ste dobili Izvješće ne bih htjela sada nabrajati sve naše aktivnosti i projekte osim što smo naravno i uveli terapiju igrom i da naša socijalna pedagoginja Tanja Cvijanović je završila terapiju igrom i to je još jedan dodatni program koji provodimo s djecom koja imaju teškoće u ponašanju tako da svake godine evo napredujemo u smislu da obogaćujemo naše programe, aktivnosti, projekte i da vrtić u stvari dižemo na neki veći nivo, pa mislim da četiri projekta koja smo u stvari odradili jesu i vezana za klimatske promjene pa mislim da je to aktualna tema i da smo se stvarno uključili u sve te projekte i imamo dobre rezultate.

Gđa. Maja Krnjević – moje pitanje vezano uz sportske aktivnosti djece u vrtiću odnosilo se na to da li postoji mogućnost da Grad u slijedećoj godini u budžetiranju predvidi sredstva za slobodne aktivnosti u vrtiću da to ne moraju plaćati roditelji iz svog džepa. To je ono što roditelji zapravo traže i to smo nekoliko upita dobili i nekoliko prijedloga roditelja da eto kao njihovi predstavnici ovom Gradskom vijeću na taj način postavimo pitanje odnosno da vidimo može li se tu šta učiniti. Dakle nije bilo pitanje ni cijene ni ničega, nego da li je moguće da Grad sa svoje strane u tom segmentu malo olakša u ovoj teškoj ekonomskoj situaciji roditeljima koji imaju djecu u vrtiću.

Gđa. Marina Čalušić – možemo razmišljati možda o nekoj minimalnoj cijeni ili nešto, ali nešto bi morali naplaćivati jer iskreno činjenica je da kad se nešto ne naplaćuje da je interes puno veći. Mi nemamo toliko educiranih odgajatelja koji bi mogli provoditi sa mnogo grupa. Znači imamo u svakom objektu možda jednu englesku grupu, imamo jednu tradicijsku, jednu kineziološku, sada je pitanje koliko bi bilo interesa kad bi se znalo da taj program apsolutno ništa ne košta, da li bi mi to mogli podnijeti sa svim našim djelatnicima edukatorima koji vode te programe. To je jedino što bi možda bilo upitno, uglavnom kada je nešto besplatno onda bi svi išli, nema veze samo da se ide. Možemo o tome raspravljati, razmišljati, ali ne mogu sada baš reći onako, potrebno je napraviti skicu toga svega kako bi se to moglo izvesti, možemo razmisliti naravno.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Izvješća o ostvarivanju Godišnjeg plana i izvedbenog programa rada te Financijskog izvješća Dječjeg vrtića Ivanić Grad za pedagošku godinu 2021./2022.**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3.TOČKA**

Rasprave o istom nije bilo te je prije pristupanja glasovanju utvrđeno kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i Izvješća o poslovanju**

**Javne vatrogasne postrojbe Grada Ivanić-Grada za 2021. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**4. TOČKA**

Gđa. Maja Krnjević – što se tiče Zajednice tehničke kulture Grada Ivanić-Grada ona egzistira već dugi niz godina i ono što zadnje vrijeme i građane Grada Ivanić-Grada interesira, moram priznati i nas vijećnike ovdje je zapravo, nemam primjedbu na samo Izvješće za 2021. godinu to je korektno, to je u redu, a ono o čemu bi trebalo možda malo povesti računa to su klubovi koji djeluju u okviru Zajednice tehničke kulture Grada Ivanić-Grada, a to su Aero klub, Informatički klub NET, Radio klub Ivanić, Oldtimer klub Ivanić, Elektronički i računalni klub, Društvo inženjera i tehničara otoka Ivanića. Ono što se građanima nameće kao pitanje, već smo dobili nekoliko upita po tom pitanju i zahtjeva da postavimo pitanje na Gradskom vijeću, a to je znamo što radi Aero klub, znamo što radi Informatički klub, znamo i što radi Radio klub, znamo što radi Oldtimer klub, Elektronički i računalni klub također jer on je zapravo jedini klub koji nam je u zadnjih nekoliko godina, bar koliko ja znam, jedini koji su organizatori glavni izložbe inovacija koju posjeti i po nekoliko tisuća ljudi. To i osobno znam jer kad sam radila na bivšem radnom mjestu onda su i tamo organizirali to pa znam kako to izgleda i danas se po tome prepoznaju. Sad tu postoji još jedan klub koji se zove Društvo inženjera i tehničara otok Ivanić. Dakle sam naziv je pompozan pa me zanima malo o čemu se tu radi, što konkretno se radi, koliko članova imaju i tako dalje. Dakle, nemojte me pogrešno shvatiti, ne govorim o raspodjeli sredstava ili nečem sličnom, ali građani imaju pravo znati za svaku kunu koja se nekom daje za što je namijenjena, čemu služi i za što se koristi. E pa u tom smislu imamo i pitanje iz Posavskih Brega gdje ljudi pitaju konkretno tamo Zajednica tehničke kulture koristi nekakav prostor koji je, ako sam dobro shvatila, prostor bivšeg Doma zdravlja koji je i preuređen i uređen i to koriste po nekakvim, ne znam kakvim, preferencijama jedni ili dvoje njih, a ne sve ove nabrojane udruge. Pitanje koje zapravo želimo postaviti je koji su projekti tehničke kulture za mlade. Žao mi je da tu sada nema predsjednika Zajednice jer vjerojatno bi mogao dati nekakav odgovor, ali eto tražim odgovor u pisanom obliku. Na kraju krajeva gdje se oni zapravo mogu i vidjeti? Koliko se sjećam jedino na Bučijadi i Festivalu igračaka, e pa sada ako koriste nekakav prostor negdje koji se može višenamjenski koristiti, nemojte opet me krivo shvatiti ne želim da se nekom nešto uzima, ali prostor ne treba stajati prazan. Znači više udruga može koristiti prostor, po meni. Dakle ako ga je renovirao Grad kako kažu građani Posavskih Brega, ako tamo borave neke udruge, a ne borave koliko bi mogle boraviti ili ne koriste taj prostor mislim da bi bilo dobro da se to malo proanalizira, a ono što je ključno i ono što zanima svakako je koji su to projekti tehničke kulture za mlade koje ova Zajednica promovira, koja radi osim onog što znamo i što sam spomenula, a to je Sajam inovacija. Vidjeli smo i prošli put smo postavili na vijeću pitanje konkretno za udrugu koja je zajedno s nama gdje su i stranke, koja nema adekvatne uvjete za rad, to su naši mali kompjuteraši kojih ima i bilo bi ih sigurno još i više, pa da se o tome malo povede računa. Izvješća uvijek, papir trpi svašta, na njega se može svašta staviti i ta sva izvješća izgledaju OK i ne kažem da nisu, ali ono što zanima nas to je kakav je prosperitet odnosno kako se Zajednica tehničke kulture u perspektivi misli razvijati, čime se misle baviti i koliko se misle okrenuti prema mladima, to je ono na čemu ja inzistiram i vjerujem i svi vi skupa danas ovdje prisutni i svi građani grada Ivanića i nitko se neće žaliti ako budu i veća sredstva ali da znamo kud i na što ona idu.

Potpredsjednik Gradskog vijeća – mi se zapravo ne možemo miješati u rad udruga, ali ćemo zatražiti od Zajednice dostavu odgovora na Vaša pitanja u pisanom obliku.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i Izvješća o poslovanju**

**Zajednice tehničke kulture Grada Ivanić Grada za 2021. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**5. TOČKA**

Gđa. Marina Šiprak – pred vama je prijedlog Odluke o izmjenama i dopunama odluke o ustrojstvu upravnih tijela Grada Ivanić-Grada. Pravni temelj za donošenje ove Odluke nalazi se u odredbama Zakona o lokalnoj i područnoj (regionalnoj) samoupravi te u odredbama Statuta Grada Ivanić-Grada. Ovom Odlukom predlaže se izmijeniti odnosno dopuniti Odluka o ustrojstvu upravnih tijela Grada Ivanić-Grada koju je Gradsko vijeće donijelo na svojoj 21. sjednici održanoj 10 srpnja 2019. godine, na način da se unutar Upravnog odjela za komunalno gospodarstvo, prostorno planiranje, gospodarstvo i poljoprivredu predlaže ustrojiti dodatni Odsjek za komunalno redarstvo te u Upravnom odjelu za financije i proračun predlaže se ustrojiti dodatni Odsjek za javnu nabavu. Obrazloženje za ustrojavanje ovih odsjeka nalazi se u specifičnosti poslova komunalnog redarstva i specifičnosti poslova javne nabave koji nedvojbeno predstavljaju povezanu skupinu poslova te smatramo kako je ustrojstveno logično da se one ustroje u zasebne odsjeke.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o izmjenama i dopunama Odluke o ustrojstvu upravnih tijela**

**Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**6. TOČKA**

gđa. Marina Šiprak – pred vama je prijedlog odluke o izmjenama Odluke o gradskim porezima Grada Ivanić-Grada. Pravni temelj za donošenje ove odluke su odredbe članka 20. i 42. Zakona o lokalnim porezima. Zakonom o lokalnim porezima propisano je koje to poreze mogu uvesti jedinice lokalne samouprave, a to su prirez porezu na dohodak, porez na potrošnju, porez na kuće za odmor i porez na korištenje javnih površina. Ovim prijedlogom Odluke o izmjenama Odluke o gradskim porezima Grada Ivanić-Grada predlaže se izmijeniti, odnosno propisuje se visina poreza na kuće za odmor iskazana u eurima 1,59 eura po m² godišnje te visina poreza na korištenja javnih površina ovisno o zoni i namjeni korištenja javne površine. Ukratko to je ono najbitnije što se predlaže ovim izmjenama te stoga predlažemo usvajanje Odluke.

Gđa. Maja Krnjević – kod čl. 17. točka pod d) kaže ovako – za postavu reklama i reklamnih panoa, dakle to su reklamne ploče, konstrukcije, reklamni uređaji, natpisi, transparenti, oglasni ormarići, reklamni stupovi i slično, vi ste stavili prijedlog 15 eura po m² godišnje. Ja mislim da to treba biti znatno veća cijena i to je prilika da Grad prihoduje još nekakav dodatan prihod jer to je nešto na čemu se zarađuje. Dakle, to je čisto ekonomska kategorija i svi dobro znamo koliko košta reklamni prostor, znamo kako je to u drugim gradovima, nema razloga da kod nas bude drugačije, da bude toliko jeftino. Tu se stavljaju mnogi u nepovoljan položaj jer onda onaj tko može zakupi na ne znam koliko mjeseci privrednik reklamira sebe, svoje usluge ili svoje proizvode dok drugi nemaju nikakve šanse. Prema tome mi mislimo da tu treba staviti jednu logičniju ekonomsku cijenu od koje Grad može imati nekakve koristi, a s druge strane da svi imaju jednaka prava i da svi imaju jednaka prava oglašavati se na tim reklamnim prostorima. I moje mišljenje je da ih u Ivaniću može biti i daleko više nego što ih je trenutno.

Gradonačelnik – zahvaljujem vijećnici, jedino ako trebamo staviti neki novi iznos gospođa Krnjević nije rekla koji je to iznos koji bi trebali staviti, pa bi bilo dobro da ga onda predloži konkretno, a što se tiče same djelatnosti ona je u nadležnosti Komunalnog centra i, koliko ja znam, sam najam tih prostora je u nadležnosti Komunalnog centra, to je nešto što je njihov prijedlog bio do sada, znači mi ga nismo zapravo mijenjali, naravno da ga pretvaramo u eure. Predložite svoj prijedlog i dajte ga na glasanje, ja ovdje u principu nemam ništa protiv da se glasa o Vašem prijedlogu.

Gđa. Maja Krnjević – mislim da za to treba malo istražiti cijenu da se vidi kako je to drugdje pa onda, ja ne bih da se to sad izglasa, mislim da je to na štetu Grada ako to ide ta cijena.

Gradonačelnik – predlažem da se onda u budućem razdoblju sad otvori rasprava o tome i da onda vidimo da li je moguće promijeniti tu cijenu i povisiti za iduću proračunsku godinu s obzirom da se takve odluke donose za godinu dana unaprijed, znači mi ju moramo donesti danas za iduću godinu, a pošto to onda momentalno je ovaj naš prijedlog, a čuli smo da nemamo zapravo novi prijedlog, odnosno misli se da bi to trebala biti viša ali konkretna neka cijena nije dana na izjašnjavanje jer bi to trebalo istražiti, pa onda predlažem evo da to svi skupa onda istražimo i da za iduću godinu predložimo neku veću cijenu.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojena

**O D L U K A**

**o izmjenama Odluke o gradskim porezima Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**7. TOČKA**

Gđa. Tamara Mandić - Grad Ivanić-Grad je temeljem Odluke o davanju suglasnosti osnivaču za rekonstrukciju i dogradnju zgrade Dječjeg vrtića Ivanić-Grad podružnica Žeravinec i izdane građevinske dozvole u 2022. godini financirao radove na rekonstrukciji i dogradnji postojećeg Dječjeg vrtića u Ivanić-Gradu, objekt Livada na Žeravincu na k.č.br. 1238 k.o. Ivanić-Grad. Izvođenje radova se odnosilo na građevinsko obrtničke radove povećanja broja odgojnih jedinica Dječjeg vrtića. Dogradnja se sastoji od dvije jedinice za smještaj dvije vrtićke skupine jasličke dobi uz koju se nalazi spremište i proširenje prostorija za izolaciju bolesne djece. Svaka od dvije jedinice za smještaj djece sastoji se od grupne sobe, sanitarnog čvora i garderobe. Dvije jedinice zajedno koriste vanjsku natkrivenu grupnu terasu. Hodnik dograđenog dijela nastavlja se na postojeći hodnik sjeveroistočnog krila postojeće zgrade. Grad Ivanić-Grad je nabavio opremu za opremanje novih odgojnih skupina te skladišni kontejner za potrebe Dječjeg vrtića Ivanić-Grad. D obzirom na to da se navedena imovina trenutno nalazi u vlasništvu Grada Ivanić-grada predlaže se da se ista prenese na daljnje upravljanje i raspolaganje Dječjem vrtiću Ivanić-Grad i to bez naknade. Ukupna vrijednost imovine koja bi se prenijela Dječjem vrtiću je 3.099.399,58 kn. Temeljem ove Odluke Dječji vrtić Ivanić-Grad evidentirat će ulaganja i opremu u svojim poslovnim knjigama, a Grad Ivanić-Grad će isto isknjižiti iz svojih poslovnih knjiga.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o prijenosu ulaganja i prava vlasništva nad nefinancijskom proizvedenom dugotrajnom imovinom Dječjem vrtiću Ivanić Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**8. TOČKA**

g.. Dario Kezerić – pod ovom točkom se radi o zakupu poslovnog prostora u potkrovlju društvenog doma na otoku Ugljanu u mjestu Ugljan. Predmet zakupa bi bio prostor od preko 300 m² površine koju je potrebno urediti i adaptirati, rekonstruirati za potrebe smještaja pripadnika JVP Ivanić-Grad i pripadnika VZ Grada Ivanić-Grada, odnosno članica Vatrogasne zajednice i svih članova DVD-a koji su u sastavu Vatrogasne zajednice. To smo pokrenuli s obzirom da imamo dugogodišnju suradnju sa otokom Ugljanom i njihovim vatrogascima zamolili smo ih da nam ustupe neki prostor kako bi mogli za naše aktivnosti edukacije i vježbe kod radova na vodi, ronjenja, upravljanja brodicama, ljetovanja i odmora naših pripadnika i pripadnika naših DVD-ova koji su aktivni operativno, a posebno naših pripadnika djece i mladeži u Vatrogasnoj zajednici. Radi se o prostoru koji bi mi trebali urediti, a ujedno bi mogli koristiti prostor društvenog doma za te edukacije, za sastanke, stručne nastave koje bi organizirala Javna postrojba i Vatrogasna zajednica Ivanić-Grad. Potrebno je uložiti sredstva koja su elaboratom procijenjene tržišne vrijednosti zakupa koje su naručili iz otoka Ugljana iz Općine, radi se o nekakvih 1.600.000,00 kn vrijednosti zakupa bez PDV-a gdje bi mi uložena sredstva za te prostore smještaja u dvadeset godina kompenzirali kroz najam tako da bi imali mogućnost produžetka slijedećih pet godina i jednostavno ta uložena sredstva bi se kompenzirala, mi bi dobili nekretninu na korištenje, kada bi je uredili, dvadeset slijedećih godina za naše vatrogasce tu u postrojbi i za naše pripadnike DVD-a. Nacrt Ugovora o zakupu ste dobili u materijalima isto kao i elaborat procjene tržišne vrijednosti, to asu radile stručne kuće koje se time bave i nacrt Ugovora o zakupu je koordiniran sa pravnicima iz Općine otoka Ugljan i kao takav se nalazi pred vama. Ako ima pitanja stojim na raspolaganju, ali mislim s obzirom na aktivnosti koje Vatrogasna postrojba odrađuje i manifestacije za potrebe Grada, s obzirom na vlastite prihode koji su osigurani svake godine evo od 2015. godine slobodno mogu reći da smo vlastitim radom osigurali oko 24 milijuna kuna što smo automatski smanjili proračun našem Gradu i općinama tako da naši dečki su konstantno svaki dan, i ovaj tjedan je instruktorska obuka postrojbi gdje se obučavaju ljudi, rade se servisi i najam vozila, najam vatrogasaca. Znači, radimo na svim područjima i naši pripadnici dobrovoljnih vatrogasnih društava isto su aktivni i doprinose u svim manifestacijama Grada i u svojim mjestima tako da evo smatram da je potreba da motiviramo te ljude i da jednostavno za te edukacije imamo nekakav prostor i vježbe dolje. Ono što je bitno za reći je da bi se to financiralo iz vlastitih prihoda Javne vatrogasne postrojbe koji evo svake godine su otprilike 3,5 milijuna kuna za sada.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o davanju suglasnosti Javnoj vatrogasnoj postrojbi Grada Ivanić-Grada**

**na ulaganje u poslovni prostor društvenog doma Preko na otoku Ugljanu temeljem ugovora o zakupu poslovnog prostora**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**9. TOČKA**

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 17.00 sati.

Zapisnik sastavila: POTREDSJEDNIK

GRADSKOG VIJEĆA:

Nikolina Mužević Željko Brezovečki Brzi